《和夏正夫题陈粹之家藏南阳卧龙图》
明代·罗伦

三分天下羽书驰，龙卧南阳未起时。海内风尘皆羿莽，眼中鱼水是汤伊。

未除汉贼身先死，便绝江流恨不移。晓雾一绡巾帼在，青山千古笑曹丕。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。